Papersnake/gushiwen huggingface dataset:
郊庙歌辞。周宗庙乐舞辞。明德舞
佚名（唐代）

惟彼岐阳，德大流光。载造周室，泽及遐荒。

於铄圣祖，上帝是皇。乃圣乃神，知微知彰。

新庙奕奕，丰年穰穰。取彼血膋，以往蒸尝。

黍稷惟馨，笾豆大房。工祝致告，受福无疆。
送韩玉汝太傅知洋州三首
梅尧臣（宋代）

春风东来几万里，相送入关如有情。
灞陵原边柳条暗，咸阳桥有桃花明。
自古恨别此两处，十千美酒卮璃倾。
日落未落车马动，子规滴血壮士惊。
行哉使君负胆气，蜀道虽险心常轻。
是时门前大桐树，烂漫紫萼啼流莺。
弟兄同怀不可见，应亦梦觉嗟远程，
太白山前一尺雨，桑下问蚕田问耕。
郡城夜开百姓喜，喜从迢递壶浆迎。
次东阁内翰感旧之韵
黄裳（宋代）

二十星霜一转头，坐间谁共昔年游。是非扰扰梦还觉，荣谢纷纷春复秋。

樽俎且看图籍府，风云方命帝王州。金莲花烛公归处，此更仙源最下流。
送胡处士
贯休（唐代）

不名兼不利，相遇海西濆。白字未干发，清时错爱云。

头巾多酒气，竹杖有苔文。久积希颜意，林中又送君。
乡试场屋中作
杨巍（明代）

明远楼头星斗稀，三声画角雁南飞。此时父母应相说，共喜儿郎入棘闱。
怀归 其六
申佳允（明代）

烟树中丞墓，南园十亩居。醉馀浇野竹，睡起摘畦蔬。

佃仆驱犁犊，儿童慰笋舆。春城风雨事，搔首问村墟。
赤侄孙敢名圭行冠礼一首
刘克庄（宋代）

冠非责童子礼，儿必读手泽书。
箪瓢回也不敢，宗庙赤尔何如。
石港
文天祥（宋代）

王阳真畏道，季路渐知津。
山鸟唤醒客，海风吹黑人。
乾坤万里梦，烟雨一年春。
起看扶桑晓，红黄六六鳞。
聋叟听雨戏题
胡奎（元代）

打窗风雨来，两耳惊不入。起来觅秋声，但见林叶湿。
贺新郎·太白墓和稚存韵
黄景仁（清代）

何事催人老？是几处、 残山剩水，闲凭闲吊。此是青莲埋骨地，水近谢家之脁。总一样，文人宿草。只为先生名在上，问青天，有句何能好？打一幅，思君稿。
梦中昨来逢君笑。把千年、蓬莱清浅，旧游相告。更问后来谁似我，我道：才如君少。有亦是，寒郊瘦岛。语罢看君长揖去，顿身轻、一叶如飞鸟。残梦醒，鸡鸣了。
礼运大同篇
戴圣（两汉）

昔者仲尼与于蜡宾，事毕，出游于观之上，喟然而叹。仲尼之叹，盖叹鲁也。言偃在侧，曰：“君子何叹？”孔子曰：“大道之行也，与三代之英，丘未之逮也，而有志焉。

大道之行也，天下为公。选贤与能，讲信修睦，故人不独亲其亲，不独子其子，使老有所终，壮有所用，幼有所长，鳏寡孤独废疾者皆有所养，男有分，女有归。货恶其弃于地也，不必藏于己；力恶其不出于身也，不必为己。是故谋闭而不兴，盗窃乱贼而不作，故外户而不闭，是谓大同。

今大道既隐，天下为家。各亲其亲，各子其子，货力为己，大人世及以为礼。城郭沟池以为固，礼义以为纪。以正君臣，以笃父子，以睦兄弟，以和夫妇，以设制度，以立田里，以贤勇知，以功为己。故谋用是作，而兵由此起。禹、汤、文、武、成王、周公，由此其选也。此六君子者，未有不谨于礼者也。以著其义，以考其信，著有过，刑仁讲让，示民有常。如有不由此者，在势者去，众以为殃，是谓小康。”
和潘仲严八绝
郑刚中（宋代）

澹云不雨翳朝曦，帘幕沉沉燕子归。
细起一炉香雾润，犹扶酲困怯单衣。
取蜮
梅尧臣（宋代）

东湾暖无沙，有蜮渊泥下。
轻舠复翠竿，预致曾谁舍。
刳肉不知数，持为楚乡鮓。
嗜味固足珍，况亦椒橙假。
趋府马上悠然思陈无己三兄成诗寄之
晁说之（宋代）

瓦釜毁未弃，黄锺幸且存。
於焉正律吕，谁为到昆仑。
相思出苦正，东汉太丘孙。
闻之在徐州，无衣出柴门。
亦赋乞食诗，饥疮故拙言。
靖节非此夫，如似校静喧。
顑颌不悲伤，自知美兰荪。
龙伸能蛇屈，土不蚀璵璠。
鲂鱮书懒寄，天公牋可论。
名不入苇笥，欲报天地恩。
明光出须臾，一破万古昏。
苍生讫康济，坐觉君子尊。
净尽城上乌，变化北溟鲲。
岂但喜囚冠，故亦慰累魂。
我既美子志，为子尽婵媛。
吾曹宁饿死，终肯傍祭墦。
孔明与荀贾，岂不共中原。
崎岖入巴蜀，雅志正本根。
柳子一失此，罗池为鬼冤。
问讯寄此辞，饱腹何时扪。
歌三首 其三
王嘉（魏晋）

欲知其姓草肃肃。谷中最累低头熟。鳞身甲体永兴福。
西江月 其三
薛式（宋代）

天上三清真境，三皇五帝规模。瞿昙老氏仲尼徒。

经史深藏妙素。

间有真人出世，来明赤子玄珠。蟾光终日耀昏衢。

满目黄芽显露。
点绛唇 答母
张引元（明代）

细雨初晴，暖风早入芭蕉院。归期日盼，松尽黄金钏。

病起南楼，愁睹梅梁燕。无由见，白云天远，十二阑干遍。
句
孙山（宋代）

沙堆套裹三格路，石炭烟中两座城。
自然仙井二首
郭庭芝（宋代）

仙翁去不还，石井烟雾白。
谁难蹑其踪，勾漏良吾宅。
朝中措（生日生双竹）
沈瀛（宋代）

论兵齿颊带霜寒。清似碧琅玕。好是天然风韵，琳宫瑶馆清闲。

华筵初启，小蛮二八，对影朱颜。便好添筹索笑，双枝原应双鬟。
留题龙华僧院放怀阁
鲁君锡（宋代）

公馀闲步山阴寺，小阁临崖面竹开。
我欲放怀□□□，故乡消息未曾来。
雨过岩寺镇
方回（元代）

冻泞滑如油，前驱雨未休。
转添行路恶，始觉别家愁。
早市渔翁聚，灵祠岳鬼幽。
憩鞍寓吾目，有句亦堪搜。
秋日还京陕西十里作
薛稷（唐代）

驱车越陕郊，北顾临大河。隔河望乡邑，秋风水增波。

西登咸阳途，日暮忧思多。傅岩既纡郁，首山亦嵯峨。

操筑无昔老，采薇有遗歌。客游节回换，人生知几何。
金刚随机无尽颂·非说所说分第二十一
释印肃（宋代）

琅函训小孩，得了笑咍咍。
欲求天外事，须弃世间财。
寿虞丞相 其十一
员兴宗（宋代）

凌烟漫说古丹青，玉立堂堂耸大庭。仗内留班隆体貌，端门扈从看仪形。

槐阴匝地中书静，榆塞无忧外户扃。乞与八荒安稳地，河沙一一是修龄。
客居闻雁有感
张守（宋代）

涎涎社燕尾，嗈嗈霜雁声。两物巧相避，寸阴不得停。

我来燕未巧，倏见雁南征。客游何当还，节物凛可惊。

哀歌抚长铗，独夜羞短檠。念营堂上巢，愧尔飞冥冥。
蒿里
佚名（两汉）

蒿里谁家地，聚敛魂魄无贤愚。
鬼伯一何相催促，人命不得少踟蹰。
题沈纯甫绿萝庄 其四
佘翔（明代）

结𦭘此地意如何，书闻名山副墨多。才见条桑蚕事起，西湖又听采菱歌。
过彭蠡湖七首 其一
黄淳耀（明代）

推篷收宿雨，送眼入巉岩。慢水双摇橹，横风两使帆。

缓行凫得侣，疾走马辞衔。落落中流坐，匡庐大不凡。
答崔宾客晦叔十二月四日见寄（来篇云共相呼唤醉归来）
白居易（唐代）

今岁日馀二十六，来岁年登六十二，尚不能忧眼下身，

因何更算人间事。居士忘筌默默坐，先生枕麹昏昏睡。

早晚相从归醉乡，醉乡去此无多地。
颂古三十八首
释慧方（宋代）

报客传言信已通，叉手低头便鞠躬。
对面一双青白眼，当头蹉过住山翁。
效古乐府三首 其二
吕本中（宋代）

长江日夜流，妾心终不改。谁谓江头人，相思不相待。
送汪扶晨奉吴山大师灵龛返葬黄山 其二
屈大均（明代）

沙门自古非高士，渔父繇来是大夫。汝爱吴山尊宿好，遗衣犹为作浮图。
庵居杂咏九首
张继先（宋代）

柴门虽谩不曾关，宾客从他自往还。
连日山寒声影绝，蒲团危坐更安闲。
报恩寺权公方丈
仇远（元代）

金渊多宝地，此地殊幽深。
一锡得安稳，岂必栖山林。
临池照佛面，见竹空人心。
江枫千百年，时作海潮音。
和陈药房纳凉
林尚仁（宋代）

贪凉分石坐，野服岸巾纱。
竹暗鸣风叶，溪暄聚水花。
深村人语静，高树鸟飞斜。
不饮论文酒，敲碁煮夜茶。
酬和二章拜呈慈云大师伏惟采览·和种桂
胡则（宋代）

累累丹桂子，秋落古禅关。
乍到圆蟾窟，潜依灵鹫山。
始知尘外有，会向月中攀。
千载孤峰上，清阴与客閒。
句 其二
王企立（宋代）

老树阴中闲日月，小池波面醉家乡。
赏月
俞桂（宋代）

天净无一云，地净无一尘。
十六月圆满，皎皎白玉轮。
古今同此月，照破世间人。
夜久方浴出，露坐风满襟。
清影入窗户，聊足尉我心。
所欠一樽酒，所乏一张琴。
如此好月色，惜乎在海滨。
痴儿官事了，空自疲精神。
不得赏新月，酬酢相与频。
今宵诗兴动，狂吟渔溪民。
独对犹复尔，况逢亲共宾。
九月吉日涧上望芙蓉因寻菊今岁特晚青蕊未作怃然有怀
刘攽（宋代）

百芳不奈秋风急，唯有芙蓉特拒霜。本以南州积炎德，一为名误客殊方。
登河北城楼作
王维（唐代）

井邑傅岩上，客亭云雾间。
高城眺落日，极浦映苍山。
岸火孤舟宿，渔家夕鸟还。
寂寥天地暮，心与广川闲。
秋雨叹
马廷鸾（宋代）

夜夜黄昏雨打窗，愁霖久矣晦明阳。
天公一怒四山黑，田父三吁百亩黄。
禾黍油油生有耳，芭蕉点点断无肠。
病身更与儿俱懒，墙角全抛风露凉。
闲居述事
邵雍（宋代）

花木四时分景致，经书千卷好生涯。
有人若问闲居处，道德坊中第一家。
柬龚得初
黄渊耀（明代）

久闭重门细草茸，停云霭霭思溶溶。蹉跎共被时人笑，懒慢还推我病同。

有酒赊来千日醉，无钱买得一生慵。从君自占消愁法，已植陶公三径松。
偈
释善昭（宋代）

汾阳有三诀，衲僧难辨别。
更擬问如何，拄杖惊头揳。
夜夜曲
李丙（宋代）

玉窗结怨歌幽独，弦绝鸾胶几时续。
铜龙漏促春夜长，冷雨酸风乱心曲。
閒熏翠被郁金香，拂拭绣枕屏山绿。
飞飞乳燕归不归，寂寞流萝帐前烛。
挽赵子固左司 其三
孙应时（宋代）

每叹公知我，垂恩及父兄。逢人说名姓，会面写平生。

近别无双鲤，伤怀忽九京。翟公门下客，誓不负交情。
忠勤楼诸老夜直余时守省作诗寄之 其二
汪广洋（明代）

画省夜不寤，起行双树间。遥闻唳孤鹤，清响落空山。

凉露徐徐下，秋云故故还。从来事幽览，颇与意相关。
句 其十八
张商英（宋代）

不向庐山寻落处，象王鼻孔谩辽天。
李陵咏
王维（唐代）

〔时年十九〕
汉家李将军。
三代将门子。
结发有奇策。
少年成壮士。
长驱塞上儿。
深入单于垒。
旌旗列相向。
箫鼓悲何已。
日暮沙漠陲。
战声烟尘里。
将令骄虏灭。
岂独名王侍。
既失大军援。
遂婴穹庐耻。
少小蒙汉恩。
何堪坐思此。
深衷欲有报。
投躯未能死。
引领望子卿。
非君谁相理。
以画寄云村
朱朴（明代）

朝望南山云，暮望南山云。云山朝暮望，一望一思君。
出雄县南门
储巏（明代）

河堤一曲柳成行，千里尘霾隔此乡。鱼橹不鸣沙鸟静，村扉半掩水风凉。
荥阳
谢肃（明代）

济水出王屋，既伏仍流行。大河不能限，东南溢为荥。

荥阳古虢不，鼎峙京索城。虎牢足形胜，河汴扬濯清。

晋楚既迭霸，刘项复兵争。成皋口宜守，敖仓粟方盈。

创业虽足赖，匪德何由成。东都绍炎祚，不席地势兴。

山川失险阻，天地载清宁。昭代御宇内，兹土丽神京。

人民日巳众，击壤歌隆平。焉知客游士，念此愧深情。

愿为东飞鹤，一举还蓬瀛。
十月旦读子美北风吹瘴疠羸老思散策之句初寮尝作十诗因次其韵 其五
朱翌（宋代）

厌晴思滴沥，闵雨思开霁。姑欲快吾私，岂暇计丰岁。

身如姑射山，物物无疵疠。可笑建除家，卜日论开闭。

堂堂百年中，顾已阅半世。徭蜑且友朋，百粤即鲁卫。
酬李如山见寄
释居简（宋代）

俗棼须尽扫，扫尽又纷华。喧避蚁争市，静看蜂报衙。

竹梢斑殒箨，蘋渚素浮花。自把闲消遣，从容日又斜。
晚过侧溪山下
杨万里（宋代）

看山妙处几曾知，落照斜明始觉奇。
皱尽衣裳纹欲裂，争先头角远相追。
松梢别放六峰出，江底倒将千嶂垂。
一路诗篇浑漫与，侧溪端的不相亏。
清明日园林寄友人
贾岛（唐代）

今日清明节，园林胜事偏。
晴风吹柳絮，新火起厨烟。
杜草开三径，文章忆二贤。
几时能命驾，对酒落花前。
寄龙南知县刘诚忠 其二
唐文凤（明代）

舣棹相逢铁索滩，沙头风雨一樽寒。别离几度思君切，倚遍重楼十二阑。
登越王城怀古
程玄辅（宋代）

霸业今何在，行成计亦深。
秋风吹海水，寒日下山阴。
野燎余荒草，孤城带远林。
吴仇终克复，不负卧薪心。
登君山次韵四章 其二
黄廷用（明代）

层峰高不碍人游，极目增波逐海流。谢氏东山誇后乐，范公廊海抱先忧。

怀思故国知何处，指点前村是某丘。江鸟欺人烟树晚，时时飞下傍渔舟。
壶中天（怀霅·友）
张炎（宋代）

异乡倦旅，问扁舟东下，归期何日。琴剑空随身万里，天地谁非行客。李杜飘零，羊昙悲感，回首俱陈迹。羁怀难写，豆虫吟破孤寂。

柳外门掩疏阴，佳人何处，溪上苹花白。留得一方无用月，隐隐山阳闻笛。旧雨不来，风流云散，惟有长相忆。雁书休寄，寸心分付梅驿。
留滞海外，倏踰三载，追维所历，
孙元衡（清代）

海东郡邑祇粗安，鼎立三区一岛盘。蛮嶂高低云亦险，鲸潮咫尺路方难。

流光淡宕同鲛室，气味酸寒似橘官。禦暴应难凭只手，戈船铁骑尽桓桓。
游湘湖
湛若水（明代）

始闻湘湖胜，三夜梦见之。先拈龟山香，乃敢陟湖堤。

旁湖山气合，山与云天齐。渐进迷远近，逾深遂忘归。
挽叶无咎
孙应时（宋代）

诗酒平生事，风流六十翁。
词人寻郑老，坐客爱车公。
已惜漳滨卧，那堪冀北空。
交情不论晚，为子泣西风。
宁宗郊祀二十九首
学士院（宋代）

福方流胙，祈方钦柴。
卤簿载肃，球架允谐。
帝祉具临，皇灵允怀。
遄御于次，降福孔皆。
题平心堂
王柏（宋代）

洛龟圆文锡神禹，箕子陈范畀周武。
九畴自天伦既叙，向用一以寿为主。
人生富贵何足数，最要康甯安厥处。
尔其好德全付予，惟皇之极必福汝。
君侯有德存此心，居官居家堂两铭。
强弱人已无留情，湛然方寸如砥平。
蔼蔼庭鲤双趋庭，指此良方垂后昆。
信受奉行不敢轻，宜尔子孙皆千龄。
当年卵化学为人
吴承恩（明代）

当年卵化学为人，立志修行果道真。
万劫无移居胜境，一朝有道散精神。
欺天罔上思高位，凌圣偷丹乱大轮。
恶贯满盈今有报，不知何日得翻身。
寓意拟行路难三章 其二
姚燮（清代）

带丝百结不可解，鸳鸯颠倒在罗囊。青年嫁人作新妇，粉花吹雪肌体香。

银筝玉柱称手长，一弹再弄声低昂。恻恻怨何许，抑抑断人肠。

楼台高，柳丝碧，燕子归来不相识。芙蓉帐底人如花，一夜苍苔生白骨。
仲宣楼
陈杰（宋代）

一雨真成五月秋，十年重上仲宣楼。
峥嵘岁月欺人事，浩荡乾坤入客愁。
孙刘气力三分尽，蜀汉山川百战收。
可是登临无限意，閒看西日下城头。
读竹溪诗一首
刘克庄（宋代）

不敢匆匆看，晴窗几绝编。
参它少陵髓，饶得弈秋先。
友愿低头拜，师曾枕膝传。
已将牌印子，牒过竹溪边。
教学退作二首 其一
陈著（宋代）

昔年堂上来三鳣，今日溪头领队鱼。方信卜居初意好，要教同里识诗书。
乌夜飞
王樵（明代）

乌夜飞，游子尚未归。岁将晚矣行侣稀，草头露湿裳与衣。

心百碎，力已微。好为人尽不愿馀，青山白云期屡违。

胡不归，青山不求汝是，白云不责汝非。乘车而瘦，何如徒步而肥。

以忧易饱，不如乐而忘饥。前有誉兮，不如后无讥。

坐消白日光晖晖，诗书空束囊与𩎯。胡不归，无若迷乌失树，黄昏向人屋里飞。
送陈玉叔大参之蜀
胡应麟（明代）

握手华阳别思浓，骊驹一曲暂相从。雄风七泽登台近，积雪三峨问寺重。

上客题诗留锦里，佳人携手醉临邛。亦知蜀道行偏易，惆怅河桥落暮钟。
诵卢方伯独居手简
庞尚鹏（明代）

玄鹤鸣风林，思君独居乐。空庭无杂宾，揽书临高阁。

心閒世亦轻，浮云任飘泊。嗟予日纷纷，良苦不自觉。

从今学逃禅，尘心尽摧剥。避世金马门，堪笑东方朔。
山宇
艾性夫（元代）

一方湘竹卧春阴，数卷唐诗醒老心。
俗客不来山宇静，新莺啼入杏花深。
黄葵花
董嗣杲（宋代）

天然嫩相烁秋明，淡染鹅裳结束轻。
醉蕊强传金盏侧，赤心长向火轮倾。
四娘蹊上能无种，一点眉间自有情。
不照花根元藉叶，羡他卫足了孤生。
丁端叔和九日诗至用韵奉谢恤邻之义且申前请
陈傅良（宋代）

壮不如人老更迟，可怜赤□□宗余。
乡微肤使贤方伯，谁激西江活鲋鱼。
题容静止诗集
梅曾亮（清代）

先师功业烂卿云，燕许常杨接世芬。万里天山新乐府，三年人海故将军。

惭余西笑重投迹，喜子南归得论文。终是丹青图画客，管城休策腐儒勋。
送周子静
叶适（宋代）

地深湘渚浪，天远桂阳城。
故里楸花别，诸生柳絮迎。
一夔开迹后，六舞待时行。
子自调新律，吾衰閟旧声。
寿赵处仁母夫人
袁甫（宋代）

有子见知真西山，有孙又把桂枝攀。堂前萱草年年绿，庆事天公定不悭。
袁参政挽诗
魏了翁（宋代）

耆旧晨星似，公胡不憗留。
竟成青坞去，莫返赤松游。
时事方欹枕，天年不到头。
独余经在笥，衮衮付公侯。
过封川
陈复（明代）

城濠四面竹成坡，列栅依稀挂紫萝。知是野人生计足，晚风渔唱和樵歌。
眼儿媚·咏梅
纳兰性德（清代）

莫把琼花比淡妆，谁似白霓裳。别样清幽，自然标格，莫近东墙。(淡妆 一作：澹妆)
别肌玉骨天分付，兼付与凄凉。可怜遥夜，冷烟和月，疏影横窗。
百香诗 其二十二 鱼
郭居敬（元代）

同队嬉游一镜塘，往来戏弄碧波光。不知谁洗芸窗砚，吞得胸中墨水香。
霍小玉歌 其三
李惟（唐代）

西北槛前挂鹦鹉，笼中报道李郎来。
寓潮戏集海味成律
陈子升（明代）

海青窥瓦屋，沙白露为霜。玉赘长须国，珠联牡蛎房。

月姑能不字，螺女亦名香。何必遵伊洛，方知贵鲤鲂。
偈颂二百零五首
释正觉（宋代）

巢知风，穴和雨。
不用安排，自成规矩。
历历靡缘，閒閒何偶。
乐哉林鸟渊鱼，一笑相忘尔汝。
茶瓶儿 病中谢闺友赠茶
顾太清（清代）

病里闲愁如织。落花残、小庭人寂。倦梳慵裹浑无力。

恰寄到、雨前新叶。慰消渴情何极。泛清芬、者般颜色。

绿尘飞盏，碧香生颊。风定处、竹垆烟直。
奉扬英公大师诗匠
韩溥（宋代）

悟解真空如壮年，两朝供奉近炉烟。
故乡梦断三湘远，应制诗高四海传。
晴望野云生紫阁，夜吟蘭烛滴花笺。
应愁内殿徵书至，恐向东林负昔缘。
栖褊绝句
薛嵎（宋代）

不学踰垣与闭门，诛茅先卜远人村。钓鱼矶在平如席，坐对青山无一言。
古六宫诗六首 其一 吴宫
邓云霄（明代）

南国佳人自苧萝，屧廊香径夜经过。啼乌渐散城头鼓，斜月潜窥帐底歌。

金虎气沉三尺剑，红颜春载五湖波。千秋胜地多游女，笑上荒台踏绿莎。
秋晴
弘历（清代）

春晴令人愁，秋晴令人喜。年年秋复春，安能彼易此。

愁春晴偏多，飞尘暗桃李。喜秋晴则鲜，积霖病糜芑。

今岁寔厚幸，夏初甘雨美。自是常适均，原隰遍薿薿。

兹乃孟秋月，宜旸念无已。昨夜细雨零，诘朝云势驶。

方虞辜望岁，倏忽西风起。徂云无留踪，气爽天高矣。

秋蝉亮其声，閒花繁厥蕊。凭轩有馀乐，拈吟聊复尔。

嗟予望蜀心，矻矻何时止。自讼还自怜，近臣安喻是。
赠江山人
刘黻（宋代）

相山如相人，不论肥与瘠。
神气参有无，毫釐千里隔。
今古非茫茫，山骨水为液。
谁欤璞辂翁，眼为天地碧。
【越调】寨儿令·春晚次韵红
张可久（元代）

春晚次韵
红渐稀，绿将肥，一声杜鹃残梦里。踏雪寻梅，看到荼蘼，犹自怨春迟。锦云中翠绕珠围，碧人边玉走金飞。安乐窝人未醒，森罗殿鬼相随。催，唱不迭醉扶归。
题情
绿柳阴，翠帘深，美人图画中不似您。当日相寻，出语知音，想像到如今。坠乌云席上琼簪，动清风花下瑶琴。佩环声真洛浦。水月面活观音心，寄一曲《白头吟》。
春愁
亸凤翘，泣鲛钢，一团愁吃洴在心上了。烟冷香销，月悴花憔，难度可怜宵。想合欢绣扇亲描，记同心罗帕轻揪。尘生白象板，声断紫鸾箫。焦，无梦到蓝桥。
情梅友元帅席上二首
呆答孩，守书斋，小冤家约定穷秀才。踏遍苍苔，湿透罗鞋，不见角门开。碧桃香春满大台，彩云深人在阳台。漏声催禁鼓，月影转瑶阶。猜，烧罢夜香来。敛翠娥，揾香罗，病恹恹为谁憔悴我？哑谜猜破，冷句调唆，便知道待如何？阻牛郎万古银河，渰蓝桥千丈风波。偷工夫来觑你，说破绽尽由他。哥，越间阻越情多。
过钓台
红紫场，名利乡，望高台倚空烟树苍。不恋朝章，归钓夕阳，白眼傲君王。客星犯半夜龙床，清风占七里鱼邦。荒烟闭草堂，秋月浸桐江。光，千古照沧浪。
明月楼
玉斧磨，锦云窝，阑干四时秋意多。画栋嵯峨，丹桂婆娑，车马闹鸣珂。斗婵娟光漾银河，立娉婷香捧金波。唐明皇游广寒，李谪仙问姮娥。他，不醉待如何？
失题二首
亏负咱，怎禁他，觑著头玉容憔悴煞。受处行踏、陡恁情杂，和俺意儿差。步苍苔凉透罗袜，掩朱门香冷金鸭。把你做心事人，望的我眼睛花。嗏，因甚不来家？
我志诚，你胡伶，一双儿可人庞道撑。斗草踏青，语燕啼莺，引动俏魂灵。绣窗前残酒为盟，花阴下明月知情。宝香寒静悄悄，罗袜冷战兢兢。曾，直等到二三更。
元夜即事
胡洞窄，弟兄猜，十朝半旬不上街。灯火楼台，罗绮裙钗，谁想见多才？倚朱帘红映香腮，步金莲尘污弓鞋。眉尖上空受用，心事里巧安排。来，同话小书斋。
闺思
隔粉墙，付香囊，一团儿志诚谁信道谎。月淡西厢，云冷高唐，独自的误春光。花明柳暗生香，莺来燕去成双。噤未声离绣床，蹑著脚步回廊。娘，何处也画眉郎？
春情
没乱煞．怎禁他，绿杨阴那搭儿堪系马。烟冷香鸭，月淡窗纱，擎著泪眼巴巴。媚春光草草花花，惹风声盼盼茶茶。合琵琶歌白雪，打双陆赌流霞。嗏，醉了也不来家。
收心二首
宿凤凰，妒鸳鸯．少年心肯将名利想。喧满平康，不犯轻狂，谈笑玉生香。尤花殢雪情肠，驱风驾月文章。遍游春世界，交付锦排场。两鬓霜，烟雨老沧浪。面皮儿黄绀绀，身子儿瘦岩岩，相识每陡然轻视俺，鬓发耽珊，身子薄蓝，无语似痴憨。姨夫每坐守行监，妻儿又面北眉南。家私儿零落了，名分儿被人搀。再休将，风月担儿担。
妓怨三首
洛浦仙，丽春园，不知音此身谁可怜？大姆埋冤，孛老熬煎，祗为养家钱。哆著口不断顽涎，腆著脸待吃痴拳。禁持向歌扇底，僝僽做在绣床前。天，只不上贩茶船。
缘分薄，是非多，展旗幡硬并倒十数合。赤紧地板障婆婆，水性娇娥，爱他推磨小哥哥。腆著脸不怕风波，睁着眼撞入天罗。雄纠纠持剑戟，接可可下锹钁。呵，情愿将风月担儿那。
影外人，怕风声，望天长地久博个志诚。柳下私情，月底深盟，一步步惜惺惺。崔夫人嫌杀张生，冯员外买断苏卿。他山障他短命，您窑变您薄情。听，休想有前程。
闰怨三首
烧好香，告穹苍，行行步步只念想。泪眼汪汪，烟水茫茫，芳草带夕阳。雕鞍去了才郎，画堂别是风光。八的顿开金凤凰，扌蚩的扯破锦鸳鸯，吉丁的掂损玉螳螂。
锦绣围，翠红堆，当初有心直到底。双宿双飞，无是无非，不许外人知。眼睁睁指甚为题，意悬悬为你著迷。有情窥宋玉，没兴撞王魁。呸，骂你个负心贼。
相爱怜，恶姻缘，云迷武陵仙路远。尘暗朱弦，墨淡银笺，青草曲江边。俏元和花了闲钱，病相如潮过顽涎。梅窗宜静坐，纸帐称孤眠。天，休放月团圆。
秋千
住管弦，打秋千，花开美人图画展。翠髻微偏，锦袖轻揎，罗带起翩翩。钏玲珑响亚红绵，汗模糊湿褪花钿。绿烟浓春树底，彩云散夕阳边。天，吹下向飞仙。
感旧
曾此中，记行踪，桃花去年人面红。门闭重重，春去匆匆，何日再相逢？眉尖谁画晴峰？唾痕犹点香绒。狻猊金落索，鸾凤玉丁东。空，尘满绣帘栊。
春思
诗酒缘，利名牵，话别离几声犹耳边。何处留连？误我蝉娟，一去动经年。赋伤春懒拂银笺，卜行人不信金钱。盼回音空过雁，劝归去枉啼鹃。天，长自对花眠。
秋日宫词
添晚妆，过回廊，吉丁一声环珮响．泛羽流商，走斝飞觞，笑语间笙簧。广寒宫舞罢霓裳，博山炉黛透龙香。碧梧枝白凤凰，翠荷叶锦鸳鸯。凉，人倚月昏黄。
吴山塔寺
诗眼明，暮山青，倚高寒满身风露冷。月辇闻筝，水殿鸣笙，想像御街行。宝光圆白伞珠璎，玉花寒碧碗酥灯。西天佛富贵，南国树周彡零。僧，同上望江亭。
嘉禾道中
白鹭鸶，黑鸬鹚，晴烟远山横暮紫。消得新诗，伫立多时，篱落掩茅茨。浣纱女斜插花枝，打鱼翁独棹船儿。夕阳边云淡淡，小桥外柳丝丝。思，当日送春词。
观张氏玉卿双陆
间锦笙，罢瑶筝，花阴半帘春昼永。斗草无情，睡又不成，佳配两相停。手初交弄玉拈冰，步轻挪望月瞻星。双敲象齿鸣，单走马蹄轻。嬴，夜宴锦香亭。
山中
寡见闻，乐清贫，逍遥百年物外身。糜鹿相亲，巢许为邻，仙树小壶春。住青山远却红尘，挂乌纱高卧白云。杏花村沽酒客，桃源洞打鱼人。因，闲问话到柴门。
桃源亭上
倒玉莲，散金钱，先生醉骑鹤上天。月影蝉娟，霞袂翩翩。即我是神仙。入蓬莱行见桑田，看梅花误入桃源。溪头卖酒家，洞口钓鱼船。专，唱我会真篇。
谢吴总兵赠白苧帏
王世贞（明代）

不须元帅武帐，敢学中郎绛帏。领取新秋白苧，睡醒瑶台露晞。
自白土村入北寺二首
王安石（宋代）

雨过百泉出，秋声连众山。
独寻飞鸟外，时渡乱流间。
坐石偶成歇，看云相与还。
会须营一亩，长此听潺湲。
和李蓝溪梅花韵
黄庚（元代）

南枝开遍北枝开，祗恐飞香落砌苔。
踏雪诗人应癖好，杖藜日日为诗来。
忆秦淮 其一
刘澄（清代）

秣陵秋色自年年，碧水红阑映宛然。堤上柳丝堤下舫，纵无烟雨亦堪怜。
归去乐
邵定翁（宋代）

归去乐，归去乐。山上山花红灼灼，山下山酒香漠漠。

折花自插还自酌，说渠万贯扬州鹤。乐莫乐兮此一归，禽知我知渊明知。

三者之外知者谁，劝君缄吻藏高枝。
瓶中丹桂
许飞云（清代）

西风萧瑟透芸窗，金粟凝香吐嫩黄。祇恐秋光易凋绝，胆瓶深护一枝芳。
和汪正夫梅
郑獬（宋代）

好花赋与本天才，料得灵根天上来。
应为长安恶风土，故教北地不栽梅。
巾山题客舍壁
舒岳祥（宋代）

晓行风露清，夹径草虫鸣。
虎近常行市，鸡啼早出城。
路长终是到，世险自难平。
学得王阳术，黄金可立成。
对海红花怀吏部侍郎
李昉（宋代）

烂熳海红花，花中信殊异。
万朵压栏干，一堆红锦被。
颜色烧人眼，馨香扑人鼻。
宜哉富豪家，长近歌钟地。
对花花不语，忆君君不至。
尽日惜穠芳，情怀有如醉。
老僧念佛
施枢（宋代）

身世皆空境，知空自不悲。
何须临暮日，逐急念阿弥。
裴相安心际，维摩忏罪时。
同归无有地，明月在秋池。
次韵知郡郎中应期喜雪
强至（宋代）

公将民欲达天心，瑞雪如期白昼阴。
皓色恍疑霄宇接，浓寒都为岁华深。
辞妍席右人雄赡，兴尽溪边客访寻。
铃阁唱高宜和寡，不才刚缀郢中吟。
观柳见桃
韩淲（宋代）

柳已看看暖，桃仍恰恰开。叶间惊甚雨，花外合轻雷。

不分青春半，其如素发催。官閒惟可句，心醉也寻杯。
罗隐宅
许仲蔚（宋代）

吟魂散何处，旧居荒可嗟。江山间白日，图籍落谁家。

野烧寒煨■，春风暖自花。诗名蟠不得，埋没任桑麻。
歌
张祜（唐代）

一夜列三清，闻歌曲阜城。雪飞红烬影，珠贯碧云声。

皓齿娇微发，青蛾怨自生。不知新弟子，谁解啭喉轻。
送远尘禅者
释重顯（宋代）

衲卷残云，风高绝邻。
倚天照雪，堪抗要津。
八紘极目兮春山若黛，九野纵步兮汀草如茵。
三十四老未轻识，凛然方外奚相亲。
元龄招饮未果赴复以诗见促辄次其韵并呈景蕃
张扩（宋代）

主人剧风味，玉壶涵春冰。恶客费招呼，诗来委弓旌。

两季复可人，名应处士星。请从狗窦窥，敢辱蒲轮迎。

我昨占食指，似当尝鼋羹。平日口腹累，老穷尚蝇营。

百花晓无迹，良辰况难并。虎头政病酒，渴肺怜江清。

未知几百盏，浇肠诃雷鸣。归时戒被肘，会见金盆倾。
泊横春馆
吴学礼（清代）

枯葑冰消水路遥，短长亭下一停桡。寒烟两岸客炊晓，残月小桥人待潮。

山外钟声何处寺，柳边春入隔年条。到城不必争先后，华盖峰头手可招。
二郎神·琐窗睡起
汤恢（宋代）

琐窗睡起，间伫立、海棠花影。记翠枳银塘，红牙金缕，杯泛梨花冷。燕子衔来相思字，道玉瘦、不禁春病。应蝶粉半锁，鸦云斜坠，暗尘侵镜。

还省。香碧唾，春衫都凝。悄一似荼，玉肌翠帔，消得东风唤醒。青杏单衣，杨花小扇，间却晚春风景。最苦是、蝴蝶盈盈弄晚，一帘风静。
句容
沈兆沄（清代）

平原风急卷轻烟，落日光寒雪霁天。老树槎丫垂木稼，童山层叠接梯田。

神祠旧识曾三宿，客路重经又五年。差喜宵来无候吏，间搜坏壁录诗篇。
日珥录五首 其四
王醇（明代）

戈船健儿不习马，兵气无能震屋瓦。羽书调入白狼川，去伤此日归何年。

南人膏血溅北虏，饷金百万消如土。兵马空多深未策，封章徒乞内帑金。

绯袍昔走金山寺，拳石焉能著多骑。蛮女新兵簇塞云，成功或在娘子军。
将入京得淮南王工部书及遣寿州官船以来五言寄之
刘敞（宋代）

生理厌漂荡，三年若栖苴。春深感松柏，流涕望京华。

谁言数舍近，局滞成天涯。鬓色新二毛，怅然空复嗟。

明侯平生意，虽远不云遐。叩君金玉音，眷我需于沙。

旭日明清川，扁舟问贫家。虽非方外游，此亦海上槎。

尽日庇短篷，不惭负舍蜗。愧君济川才，引领隔云霞。

何由一乘兴，世累纷如麻。
棋
刘克庄（宋代）

十年学弈天机浅，技不能高谩自娱。
远听子声疑有着，近看局势始知输。
危如巡远支孤垒，狭似孙刘保一隅。
未肯人间称拙手，夜斋明烛按新图。
山居杂兴五首 其二
郑潜（明代）

桃枝青入檐，竹影翠当户。送客过溪桥，归来对风雨。
偈颂五十一首
释大观（宋代）

开口失，闭口南腔北调。
脱白露净，矢在弦上。
郊庙歌辞。享太庙乐章。景云舞
佚名（唐代）

惟睿作圣，惟圣登皇。精感耀魄，时膺会昌。

舜惭大孝，尧推让王。能事斯极，振古谁方。

文明履运，车书同轨。巍巍赫赫，尽善尽美。

衢室凝旒，大庭端扆。释负之寄，事光复子。

脱屣高天，登遐上玄。龙湖超忽，象野芊绵。

游衣复道，荐果初年。新庙奕奕，明德配天。
舟次金山
曹炯（清代）

轻帆悬夕照，鲛客叩舷来。翠壑蛟龙窟，珠林鸟雀台。

烟收吴嶂出，云断楚天开。便待冰轮上，临江一举杯。
瑞香
王柏（宋代）

呈外来香国，琼敷四出葩。
娇姿不受暑，睡思却便茶。
心里藏金粟，枝头簇紫芽。
长安厌歌舞，还肯到侬家。
登蓬莱合
袁说友（宋代）

痴儿官事苦相临，每到蓬莱慰赏心。
一水萦湖连海去，片云带雨入山深。
自怜老客从渠晚，喜有诗翁到此寻。
中外升沉政悬绝，强抽荒思续高吟。
忆旧游 与蒋鹿潭话黄鹤楼旧游
杜文澜（清代）

记波涵紫堞，雾幂丹梯，频展吟眸。念尔南冠久，问江城玉笛，曾听吹否。

去尘顿如黄鹤，萍迹话浮沤。自战鼓西来，楚歌不竞，望断空楼。

前游。漫回首，便十里春风，何处扬州。燐火迷荒岸，任雕锼金粉，都付沧流。

素丝暗寻霜色，词客病工愁。怕赋冷晴川，萋萋草碧鹦鹉洲。
中秋夜舟次延平对月有感
林廷选（明代）

万里无云月满天，平分秋景自年年。人言难得此时霁，客意偏年今夜圆。

光搅故山慈母梦，影遥官舍小儿怜。寸心两地愁无计，坐听城钟起曙烟。
扈驾郊坛陪祀
胡侍（明代）

朱坛晴雪媚春空，云从天行气象雄。
八骏宛回黄竹路，六龙遥向玉华宫。
炉烟半拂仙人掌，树色微翻少女风。
应有海神来候驾，南端非雾碧冥濛。
栖轩偶成呈同僚
陈棣（宋代）

我本山中人，勉强束冠带。
欠伸辄有拘，似被天工械。
谁令作此来，政为穷所卖。
规彼五斗粟，折腰何足怪。
敢希拄颊傲，宁免望尘拜。
平生浩然气，摧落甘伍哙。
兹轩粗可人，虚名供眼界。
得从黄奶游，佳处时一解。
多生作蠹鱼，复此偿书债。
虽抗尘土容，耿耿水壶在。
同僚多俊游，台阁鹓鸿辈。
胸中有云梦。略不见芥蔕。
吏师有龚黄，民贼绝蜂虿。
而我蹑后尘，嘉谷杂稊稗。
诗坛欲寻盟，恐堕抛砖戒。
翻思石鼎句，自取侯郎败。
终期探理窟，一洗荆榛隘。
得肉姑置之，大嚼聊发快。
南归
彭汝砺（宋代）

匆匆灯火着征衫，客劝宾酬酒既酣。老马经时俱首北，大鹏今既会图南。

拟寻乐事羞华发，欲问生涯指旧庵。贪惜上恩归未得，素餐自愧百无堪。
新春二绝 其二
朱淑真（宋代）

黄宫阳气几潜伸，玉管吹灰适报春。天子只知农事重，躬耕端的为吾民。
自嘲
陆游（宋代）

天公大度一何奇，养此无能老白痴。
宿疾闲愁俱扫尽，美餐甘寝更无时。
蛙鸣庭草何曾问，水半门扉亦不知。
道似婴儿犹有恨，小轩风月独哦诗。
叙龙瑞观胜异寄于尊师
方干（唐代）

混元融结致功难，山下平湖湖上山。万倾涵虚寒潋滟，

千寻耸上秀孱颜。芰荷香入琴棋处，雷雨声离栋牖间。

但有五云依鹤岭，曾无陆路向人寰。夜溪漱玉常堪听，

仙树垂珠可要攀。若弃荣名便居此，自然浮浊不相关。
偈颂八十五首 其三十七
释妙伦（宋代）

后园驴吃草，开口见心肝。潘阆倒骑处，有谁能解看。
希年初度老友王希宣扁舟远访夙谊甚厚贶以十
牟巘五（宋代）

渊明咏三士，讲学马队间。
斯道幸不广，石高媲庐山。
和马先生晓起六叠前韵
赵公豫（宋代）

秋英渐落景幽凄，叹息征衫滞浙西。三竺风光公素览，两峰山色我新携。

禅房境冷逢仙侣，客子心閒爱鸟啼。揖别黯然情未已，曰归难对乐羊妻。
道中寄同舍
孙应时（宋代）

山色忽相送，江流不作声。
别怀初酒醒，病骨更寒侵。
一笑已昨梦，百年明此心。
故人应念我，数肯寄嘉音。
偈颂七十八首
释正觉（宋代）

同声相应，同气相求。
同风千里，不隔丝头。
脱尽情尘消息在，芦花江上月明秋。
荅寄刘子威侍御 其一
李攀龙（明代）

吴客椷书问转蓬，姑苏台上起秋风。七星已佩干将剑，五色还乘鲍氏骢。

江海双悬精自合，阳春一曲步逾工。只今曾照西施月，多少娥眉画不同。
江村
吴颐（宋代）

前村笑语近黄昏，独向江头望故园。
漂泊每怜归去晚，儿童各自解方言。
布袋赞
释祖先（宋代）

散诞不拘仪轨，街头走到街尾。
逢人大笑呵呵，那个知渠肚里。
过绣岭宫
崔涂（唐代）

古殿春残绿野阴，上皇曾此驻泥金。三城帐属升平梦，

一曲铃泥怅望心。苑路暗迷香辇绝，缭垣秋断草烟深。

前朝旧物东流在，犹为年年下翠岑。
次韵答提刑孙都官二首
李覯（宋代）

病树难随万木荣，闭门终日自愁萦。
绣衣使者知何取，肯向民间问死生。
纪梦
徐世隆（金朝）

我梦天倪子，同登日观峰。骨彊清似鹤，步健老犹龙。

方外无官府，堂中有岱宗。仙闾真福地，杖屦会相从。
金刚随机无尽颂·一体同观分第十八
释印肃（宋代）

国土河沙数，广论无遮护。
穷闲一个人，无棍又没裤。
高宗时语
不详（唐代）

左相宣威沙漠，右相驰誉丹青。三馆学生放散，五台令史经明。
和祖择之学士袁州庆丰堂十咏 其九
陈诜（清代）

登堂方再月，已许庆丰年。偶继前贤迹，承流颇裕然。
谢石庵见示櫂歌欢时因以见意
陈宗远（宋代）

芦花袅袅西风急，独立高楼闻雁声。
志士最伤秋夜月，江南塞北两般明。
寄答刘子礼
刘崧（元代）

闻君近赋悼亡诗，憔悴莺花四月时。流水只今馀恨意，故园何日定归期。

犹传道路兵戈塞，自爱山林岁月迟。忆过王郎寻不见，子规啼断石楠枝。
晚步独至西三首
李弥逊（宋代）

我来点检春踪迹，山北山南绿暗丛。
留与骚人做秋本，花根一点著泥红。
居厚弟和七十四吟再赋
刘克庄（宋代）

光尧仓卒幸山阴，或者讹传跸再临。
长算决于春思殿，捷书来自杀胡林。
奔逃尤甚骑猪窘，懲创从前饮马心。
强作凯歌殊下俚，不如商颂有遗音。
即事
刘因（元代）

云白天青浩不收，雨晴山色欲无秋。淡烟衰草关何事，落日红波空自愁。
咏闽儒三则 其三 蔡西山先生
郑用锡（清代）

一卷参同契，读书破万行。测天知朒朓，吹律叶宫商。

河洛千秋知，韬钤百技长。先生能啖荠，老友许联床。

忽下门人泪，何来御史狂。含沙多鬼蜮，昭祸岂文章。

风雨孤舟别，江湖去国忙。难忘萧寺语，长恸道州亡。

斗酒空山酹，遗编败箧藏。不孤属吾道，小谪亦何妨！

有子称同调，何人吊故乡。九原应一慰，两字迪功郎。
漫兴
陈渊（宋代）

云林恰恰莺能友，沙路行行蚁有臣。虽有溪山供醉眼，亦嫌尘土污芳春。
侍中晋公欲到东洛先蒙书问期宿龙门思往感今辄献长句
白居易（唐代）

昔蒙兴化池头送，今许龙门潭上期。聚散但惭长见念，

荣枯安敢道相思。功成名遂来虽久，云卧山游去未迟。

闻说风情筋力在，只如初破蔡州时。
憩园杂兴，和韩介孙丈四首 其一
夏诒钰（清代）

荒园肃佳客，草木郁苍蔚。江南有吾园，谓此得髣髴。

扫榻开南轩，幽兴日相慰。今年花较迟，欲放意犹未。

秉烛照红妆，东风吟蜡泪。山鸟多清音，飞鸣若相谓。

榆钱亦已落，萋萋荣百卉。优游物外情，怡悦静中味。

好雨从东来，沾足一时既。
和徐发承议怀归
李复（宋代）

骎骎长路倦羸骖，搔首飞尘苦战酣。
猿过故山惊晓帐，苔生旧战暗秋潭。
土风膏润田耕熟，物意清幽井汲甘。
一别几年劳客梦，会携藜杖破晴岚。
赠云山逸人刘巨川瞽而谈命
家铉翁（宋代）

世人具眼知多少，见山不如云山好。
斯人背境自观心，识破云山千万层。
须知万物备于我，高下散殊何往而非道。
善观物者观以心，目所未见心已瞭。
闻君学易多历年，妙处能探造化先。
维艮之背不与事物对，物具一极常与此心会。
君知云山云山亦知君，是之谓行其庭不见其人。
秋燕 其一
黄定文（清代）

萧萧秋影断桥东，斜掠平芜逐转蓬。争似画梁春梦醒，秋千红索海棠风。
鲁郡尧祠送吴五之琅琊
李白（唐代）

尧没三千岁，青松古庙存。送行奠桂酒，拜舞清心魂。

日色促归人，连歌倒芳樽。马嘶俱醉起，分手更何言。
次潭州，酬唐侍御、姚员外游道林岳麓寺题示
沈传师（唐代）

承明年老辄自论，乞得湘守东南奔。为闻楚国富山水，

青嶂逦南僧家园。含香珥笔皆眷旧，谦抑自忘台省尊。

不令执简候亭馆，直许携手游山樊。忽惊列岫晓来逼，

朔雪洗尽烟岚昏。碧波回屿三山转，丹槛缭郭千艘屯。

华镳躞蹀绚砂步，大旆彩错辉松门。樛枝竞骛龙蛇势，

折干不灭风霆痕。相重古殿倚岩腹，别引新径萦云根。

目伤平楚虞帝魂，情多思远聊开樽。危弦细管逐歌飘，

画鼓绣靴随节翻。锵金七言凌老杜，入木八法蟠高轩。

嗟余潦倒久不利，忍复感激论元元。
郴江百咏并序·王履岩
阮阅（宋代）

勾践因何渡楚川，苍苍双石卧寒烟。
当时纵使为淫巧，片石安能作履穿。
廨舍堂前仅有木犀一株今亦开矣为赋二绝句 其一
虞俦（宋代）

淮山丛桂知名久，金粟离离玉露团。老子婆娑宁办此，秋来仅得一枝看。
感事六言
陆游（宋代）

麦熟与人同喜，虏骄为国私忧。
身似五更春梦，家如一宿山邮。
春日闻莺
罗蒙正（元代）

旭日明台榭，微风散绮罗。树阴凉翠合，莺啭落红多。

阒寂怀人处，间关奈尔何。岭南天气好，二月已清和。
杂咏一百首·蒯通
刘克庄（宋代）

郦生方横死，蒯彻亦阳狂。
设不逢刘季，同趋一鼎汤。
奉使途中，戏赠张常侍
白居易（唐代）

早风吹土满长衢，驿骑星轺尽疾驱。

共笑篮舁亦称使，日驰一驿向东都。
对雪
于石（宋代）

顽云怙势吞烛龙，一夜老尽江上峰。
骖鸾驾鹤下瑶阙，羽衣森列飞行空。
玉虯夭矫振鳞甲，猎猎怒战谁争锋。
银河剪刻纷弄巧，姑射缥缈来无踪。
半开半落花绕树，无根无蒂絮因风。
造物幻出不可测，万变归我一慨中。
重裘何富，负薪何穷。
烹茶何俭，饮羔何丰。
天意茫茫无问处，人事悠悠定何许。
丰年固知雪可喜，贫民不以雪为瑞。
安得见晛消凝阴，寒崖草木皆生春。
减字木兰花 宗友石嘱题其友人画红楼梦歌伶纨扇
郑兰孙（清代）

即空即色。幻境荒唐人不识。恨海情天。黄土朱颜尽可怜。

韶华难驻。几个聪明能觉悟。曲度云屏。多少红楼梦未醒。
可笑口号
文同（宋代）

可笑儿孙亦满眼，朝朝庭下立参差。
谓言饱读诗书去，憔悴如翁亦好为。
泊舟有怀
上官良史（宋代）

渺渺复迢迢，枫林带柞桥。沙寒初上月，浦暗已回潮。

霜苇多先折，江花或后凋。今宵何处雁，相伴宿兰桡。
句
孙山（宋代）

解名尽处是孙山，余人更在孙山外。
江再和戏答四篇 其四
程俱（宋代）

太平一春台，好在四夷守。持盈何足道，饱德醉以酒。

君为乐歌词，嘉瑞无不有。不知府中士，谁子号称首。

如君真妩媚，孰谓施嫱丑。故应洗馀累，令君继温柳。
春晴散步庭下
张嵲（宋代）

东风吹广泽，和气日夜旋。
微澜生曲沼，积翠被层峦。
细草蔼近甸，时禽响郊园。
整巾步庭下，申舒委余暄。
万物各有时，而余复何言。
燋谷忘牙事，深居寄考槃。
结交乏二中，徵心迂七还。
聊持瞬息念，一究空有源。
狂闹等瓶中，何须计悲欢。
偈四首 其三
释知炳（宋代）

春光烂熳华争发，子规啼落西山月。憍梵钵提长吐舌，底事分明向谁说。
潘令度求厥弟令表挽章一首
苏籀（宋代）

婉娈标仪赋了聪，优为郎位奉车童。
蕴奇处士未王命，好事儒车昵德风。
姻援乌衣门闼峻，款游骑省志怀同。
克家致孝钟全美，凤羽飞翔亶待封。
今夕行
杜甫（唐代）

今夕何夕岁云徂，更长烛明不可孤。
咸阳客舍一事无，相与博塞为欢娱。
冯陵大叫呼五白，袒跣不肯成枭卢。
英雄有时亦如此，邂逅岂即非良图。
君莫笑，刘毅从来布衣愿，家无儋石输百万。
迎神
王维（唐代）

〔一本二首题下并有曲字〕
坎坎击鼓。
鱼山之下。
吹洞箫。
望极浦。
女巫进。
纷屡舞。
陈瑶席。
湛清酤。
风凄凄兮（一作又）夜雨。
不知（一本无此二字）神之来兮不来。
使我心兮苦复苦。（一作我心苦）。
寓北固山谩兴
宋登春（明代）

自剪朱霞补白袍，倚天还诵碧云谣。山前流水万里去，石上长松百尺高。

清磬时鸣玄圃玉，洞箫新斸拂天稍。采兰踏破春江月，笑弄银钩戏紫鳌。
黄雍于西安修水之侧起佚老亭以奉亲
苏舜钦（宋代）

修水崩腾落云端，倾入群山自萦转。山回水抱三百里，邑号西安俯千涧。

四时夹涧花濛濛，数步行人不相见。但闻千珂万马横阵来，石激惊湍自相溅。

忽然瀰漫为平川，远近人家压清浅。其间有亭号佚老，山水之间为胜选。

黄氏有子乐其亲，缔葺之勤由富善。盖忧高年厌家事，力营此地欲自遣。

亲意虽知风物嘉，岂若有子常在眼。君胡飘飘事远游，手龟面黎两足趼。

故乡不到已踰年，又非局蹐牵仕宦。何如轻舟早还家，日对白云奉游宴。
太师中书令魏国公册赠尚书令追封真定王赵 其二
王禹称（宋代）

经纬千年业，陶镕万物功。藩垣龙节在，禁掖凤池空。

卤簿蒙寒雨，铭旌飏晓风。太常草仪注，全似葬周公。
酬秦山人见寻
皎然（唐代）

左右香童不识君，担簦访我领鸥群。

山僧待客无俗物，唯有窗前片碧云。
夜与疏山清公对语因设果供戏成长句
韩驹（宋代）

落叶屑窣鸣风廊，四无人声夜未央。道人过我谈真常，客舍有底相迎将。

竹炉篝火曲木床，乌桕为烛枫脂香。青梨累累饤坐光，黄甘十子近著霜。

醯梅蜜杏经年藏，红糁缀枝加柘浆。莼藕藷芋蘘荷姜，堆盘满桉次第尝。

忆初见翁修水旁，转头八十须眉苍。尔时尊宿略丧亡，屹如枞桧老不僵。

而我昔漫参朝行，十年投闲坐老狂。人生一梦炊黄粱，诸法本闲人自忙。

况今世故甚扰攘，与翁幸憩菩提坊。夜阑一酌馀甘汤，他年此乐不可忘。
俗讹叹
林占梅（清代）

俗语传易讹，方言洵可嗤。清晨来妇子，自谓娘与儿。

询渠来何来，云欲请「布司」。此地非省会，其言实可疑。

儿谓母言误，系欲延「布师」。兹语更莫解，盘问转支离。

嗫嚅重申告，被盗不知时。昨日始觉察，寻踪叹已迟。

欲请「布师爷」，神灵为觅追。厅幕无此姓，即有不在斯。

沉吟忽喷饭，憬然心已知。乃系城隍庙，两庑六司随。

一司曰「速报」，显赫有威仪。凡有被盗者，请祷无停期。

闻神在我家，半向致嗟咨。方言讹相袭，俗语真匪思。

「速」字简截去，「布」「报」浑参差。足见抄旧方，不可轻为医。

因讹而传讹，日久误愚痴。然亦未足怪，曾闻杜十姨。
寄嵩明倅嵩明倅祖原善予乡人也予卧病昆阳原善以公事来日相过旅次意甚恳别后寄此以写予怀 其三
程本立（明代）

风雨山窗客枕孤，东方欲曙鸟相呼。无人更似嵩明倅，日日能来问病夫。
依韵和原甫月夜独酌
梅尧臣（宋代）

月下马蹄休扰扰，夜凉虫响竞嚣嚣。
一杯独饮愁何有，孤榻无人膝自摇。
北斗柄高天渐转，小冠簪冷发微凋。
谁知静对颓然影，竟夕幽怀岂易聊。
寄朱昌叔
王安石（宋代）

西安春风花几树，花边饮酒今何处。
一杯塞上看黄云，万里寄何无雁去。
世事纷纷洗更新，老来空得满衣尘。
青山欲买江南宅，归去相招有此身。
青玉笋即锦川峰之佳者并蜀锦也
王世贞（明代）

百尺排空玉笋青，山人端不负山灵。谁分望帝陵前锦，自是当年役五丁。
述意十六章 其十
姚燮（清代）

眨瞬希夷中，元黄战方酣。岂将荡我忧，使我精力耽。

通窒视转枢，元命难备谙。力保冰雪容，谁能与之惭？

杜陵昔有言，人生贵是男。
有客所养厚一首赠送吴安中归省其兄
徐积（宋代）

有客所养厚，气貌已可知。而况五日閒，议论未停时。

亹亹来逼人，我觉老且疲。何人慰衰朽，须臾合复离。

所为安中喜，鸿鹄翩翩飞。最好西湖上，一床同寝衣。
登中梁山
李儒用（宋代）

浩荡秋风使节归，南山重与北山违。
自来人物瞻乌帽，更共宾僚款绿衣。
秦地关河才咫尺，汉都风景尚依稀。
壶浆迎处多遗老，绝叹登坛往事非。
书房
戴炳（宋代）

书房清晓焚香坐，转觉幽栖趣味真。怪石一根云态度，早梅半树雪精神。

池鱼自乐谁知我，林鸟相忘不避人。得丧由来天自定，莫将闲虑恼闲身。
邵文伯得玉兰於昭亭持以见遗因求诗为作长句
李弥逊（宋代）

羲和呼龙晓耕烟，斗挹沆瀣膏琼田。
青女剪刻了不睡，瑶草竞琼争春妍。
凝冰作肤露作胸，蕙花兰干香蘅荃。
仙人掌中太华小，上有玉井开丛莲。
云璈舞凤醉妃子，遗簪乱插春风前。
萓荚花含月皎皎，琪树弄影霜鲜鲜。
清氛皓态难比称，世上草木谁能肩。
虞师老圃眼未识，名字不着三坟编。
山翁何从午此种，一日万口人争传。
我惭形秽敢居侧，熟视眩转心茫然。
遥闻啬夫访奇琼，忍使抱恨蓬蒿边。
天衢五城白银阙，複道小苑通知缠，
何人移植备采拨，珊瑚碧树根株连。
重瞳一顾雨露偏，薰为叶气被八埏。
家家击壤歌丰年，不但洗我沉疴痊。
次韵李商老匡山道中望天池
释德洪（宋代）

幽人修水上，春涨冒陂田。时时想见之，笑颊微涡旋。

往来柴桑间，妙语生云烟。庐山自高寒，青碧开晴天。

倚藤望绝顶，风味如斜川。我思从之游，子亦当勉旃。

诗成聊假寐，归梦历层颠。
以莞香结赠吕黍字系以诗
屈大均（明代）

百年香有胆，生结一精华。得自珠官手，来从莞女家。

但令存一气，不必作双霞。日夕君怀袖，人疑处处花。
补牛尾八阕乐歌辞 其七 依地德
张孟兼（明代）

彼奠而靡隳兮惟厚。取财而勿匮兮，惟百耕者馀饩宿陇首。

俾我不武，法其阴德。
钱塘初见黄爵
周紫芝（宋代）

侬家大江东，黄爵家江西。江东黄爵不忍吃，江西黄爵贱如泥。

黄罂封口上有印，白绵卧酒中含脂。君不见浯口漫郎真漫仕，万事平生不如意。

一囊红粟不一咽，千里苞苴谁复寄。

有时鲑菜念故乡，并刀落脍思饱霜。青龟未堪聊入俗，黄爵那知亦渡江。

时平漫说尔可咀，击鲜谁遣今得尝。

残杯欲尽客欲去，臛雁烹鱼岂论数。酒闻风味不可名，惟有此郎难著句。

九原谁唤儋耳翁，添入当年老饕赋。
岳阳楼杂咏十二绝
胡寅（宋代）

有时风浪战城西，何啻渔阳万鼓鼙。
狎水蚩蚩忘垫溺，谁人能续偃虹堤。
句
黄琚（宋代）

长虹吸尽两嘲水，赤鉴妆成万顷田。
赋得客帐梦封侯
魏学洢（明代）

燕山飞骑白如练，羽林夜诏趋金殿。宫妆武妓唱铙歌，甲光雪金银花片。

材官小臣拜稽首，肘后铜符金压纽。丈夫此举不足奇，虎头燕颔蚤有之。

会须万里筑鲸鲵，忽然窗角射明月，布帏斜挂猩红血。
贺乔丞相 其三
厉寺正（宋代）

天下达尊三，加之量海涵。忠言今稷契，眉寿古彭聃。

渭水功犹小，汾阳考欲参。料应宣劝处，花不数优昙。
悼黎节妇
邓伯凯（明代）

万事消溶花上露，一生清白竹间霜。门闾勿谓无旌表，嬴得浔流姓氏香。
赠蒋都阃
曾鸣雷（明代）

将军将门之子才最雄，猿臂双弯黑月弓。手接飞猱力缚虎，剑弯苍龙气划虹。

北风刮地撼狼山，滚滚胡尘黯鹤关。闻之拔剑皆并裂，横行直欲斩楼兰。

二十功名称唾手，系肘黄金大如斗。亲拥楼船下濑师，海上鲸鲵荡不有。

横槊赋诗动一军，将军能武兼好文。玉瓶金碗常留客，握发逢迎不厌频。

肮脏苏生吾党彦，风尘失路动遭谴。憔悴饥鹰方掣鞲，局蹐龙媒苦被韅。

将军见之三叹息，为借风云生羽翼。丈夫意气古如此，世上悠悠那足比。

君不见季布昔置广柳车，何用髡钳空自嗟。一朝排难身仍贵，至今犹忆鲁朱家。
和次道村田歌
吕南公（宋代）

蚕蛾已撒明年卵，蚕妇乍閒嫌夜短。圃柘无端长宿根，潭芦不夜抽新管。

时哉乐矣犁锄伴，箬笠团团麻裤软。日出离家日入归，岂论步武如轮转。

强丁屡叹牵车远，稚子或诃鸣犊缓。暴雨晴雨忽蓊然，相惊不觉耕皋晚。

老翁踞坐抵掌谈，奖借专勤讥懒散。草众当争第一耘，塍高勿厌重新刬。

中天节近香醅绽，篘面色如人面𧹞。里巷齐歌竞渡声，人人钱在鸡巢满。
再用前韵 其二
章甫（宋代）

黄闼清华选，湖山烂熳游。秋筠同节操，春柳似风流。

须鬓茎茎白，园林事事幽。天然诗句好，初不待穷搜。
浣溪沙
毛滂（宋代）

松菊秋来好在无。寄声猿鹤莫情疏。渊明不老久踟蹰。

打鼓枫林谁作社，枕溪茅屋忆吾庐。去年醉倒倩人扶。
与郑少融、赵养民二使者访古訾家洲，归憩松
范成大（宋代）

飘飘竹雨润轻裘，嫋嫋松风系小舟。
安得从容兴废手，越人重上訾家洲。
题竹雪山房为王御史作二首 其二
胡奎（元代）

有竹岂不佳，有雪亦自好。金声来户外，玉气出林表。

昔闻王子猷，夜访戴安道。当时有此君，相见必倾倒。

千载回舟兴，至今犹未了。引领仰高风，何由写怀抱。

卓哉岁寒姿，贞白永相保。
家讯至知昭儿已就塾 其二
全祖望（清代）

阿翁读半世，无救寒与饥。里中新秦儿，诽诮固其宜。

岂知君子节，不以集枯移。
城南访裴氏昆季
李约（唐代）

相思起中夜，夙驾访柴荆。早雾桑柘隐，晓光溪涧明。

村蹊蒿棘间，往往断新耕。贫野烟火微，昼无乌鸢声。

田头逢饷人，道君南山行。南山千里峰，尽是相思情。

野老无拜揖，村童多裸形。相呼看车马，颜色喜相惊。

荒圃鸡豚乐，雨墙禾莠生。欲君知我来，壁上空书名。
临济赞
释师范（宋代）

窃不见踪，改不见赃。
是真白拈，其谁与当。
关山月
蕴端（清代）

关山月，一年十二度圆缺。平时不忍看，况是中秋节。

此际穹庐已尽眠，团团独对南来客。关山月，玉宇绝纤尘。

平沙明似水，矮树远疑人。关山月，万里共清辉。回想闺阁里，应照流黄机。

停梭望明月，泪下沾裳衣。关山月，升自东海湾。经天涉黄道，如输沈西山。

月轮有升沈，人生有往还。月下计归期，白露湿衣寒。

几时桂魄满，方在故园看。
老人峰歌
程梦星（清代）

山烟作雾朝濛濛，模糊烟外疑远峰。风开日出始破笑，一峰背俯兼头童。

何年南极下霄汉，无事僵立空山中。诸峰儿孙并胪列，形体虽具难相同。

平生侪辈恐无几，匡庐五老齐高风。世人少壮几时好，等闲倏作鸡皮翁。

何如此峰既老常不老，前古后今无始终。浮丘容成每来往，俯视尘世扰扰同鸡虫。
感怀
江源（明代）

三百六旬长扰扰，红颜白发递相催。

消磨岁月书千卷，牢落生涯酒一杯。

江上形容吾独老，眼前人事只堪哀。

好乘范蠡扁舟兴，家住五湖归去来。
江仲嘉行邑将归见寄绝句次韵 其五
程俱（宋代）

漾漾扁舟拂水飞，飘飘蘋末细吹衣。传呼匝地来连璧，东郭人知典午归。
金陵十二钗正册——王熙凤
曹雪芹（清代）

凡鸟偏从末世来，都知爱慕此生才。
一从二令三人木，哭向金陵事更哀。
九日亭上独酌六弟送盘飧至有怀
顾璘（明代）

九日山亭独举杯，盘飧远送白衣来。乾坤大梦堪高枕，林壑衰年切孔怀。

近水脊令还自得，傍厓黄菊未全开。茱萸且莫迎霜落，后至还期插帽回。
新晴再用似表弟高字韵
李弥逊（宋代）

疏林远墅见秋毫，破晓阳乌羽翼高。湖面平于开匣镜，山棱光并发硎刀。

闭门听雨宁论日，散策寻冈莫数遭。世上几人能避俗，簿书堆案想官曹。
蝶恋花（已卯菊节得家书，欲归未得）
柴元彪（宋代）

去年走马章台路。送酒无人，寂寞黄花雨。又是重阳秋欲暮。西风此恨谁分付。

无限归心归不去。却梦佳人，约我花间住。蓦地觉来无觅处。雁声叫断潇湘浦。
丹诚
王彦泓（明代）

花绕回廊曲绕梁，暗中偏认杜兰香。登楼未定银翘颤，避烛难禁凤屧狂。

怕见月痕催月姊，恰宜秋色照秋娘。持裙一刻留仙住，才隔红帘便眇茫。
春日游池州梁昭明太子庙
李昌祺（明代）

池阳山水郭西雄，华构萧条一半空。野藓春沿香案绿，岩花晴半衮衣红。

千年此地留遗迹，六代何人有故宫。玄圃已荒文选在，令人终古仰高风。
涔阳渡
司空图（唐代）

楚田人立带残晖，驿迥村幽客路微。

两岸芦花正萧飒，渚烟深处白牛归。
去郡三思
方岳（宋代）

我思种明逸，与帝自宾友。
归眠青山云，未醒紫宸酒。
谁何敢讥弹，乃有此健守。
天心本无私，以一调众口。
徙之嵩山阳，宁勿为法受。
夫何狐兔群，能振霹雳手。
此事关纲常，吾身竟何有。
古意
刘商（唐代）

达晓寝衣冷，开帷霜露凝。风吹昨夜泪，一片枕前冰。
自和六绝句 其一
李彭（宋代）

丽日暄风下大荒，百花气暖汉宫香。携幼来寻竹间寺，游丝寂寂绕回廊。
春归杂兴三首 其二
方一夔（宋代）

双丸不肯驻颓光，宇宙悠悠万物长。寂寞饯春风雨里，笑歌赌命绮罗乡。

破衾自卧三椽月，枯砚犹耕万卷庄。未脱书生穷口债，向人时复说文章。
江汉
刘攽（宋代）

江汉繄常武，苗民傒舞阶。百蛮时暴桀，终古事威怀。

壤穴深潜蚁，山林盛斗豺。堕鸢愁瘴雾，吹蛊厌昏霾。

淫毒皆沙蜮，跳梁自井蛙。几成分服岭，垂欲罢朱崖。

元帅全军出，天王太室斋。凿门资感奋，负羽必谁差。

壮气随霆击，先声甚雨偕。游魂蚩尔辈，贾勇洎吾侪。

略野穷飞鸟，围城尽析骸。饥啼儿宛转，怨哭鬼欧哇。

破竹馀铦刃，焚原只乱秸。鲸掀才足脍，狸搰可须埋。

王略过铜柱，天威畅藁街。斗牛光更润，溟海静无涯。

贾舶盈珠琲，宫娥贱玳钗。拜侯金篆斗，犒士酒如淮。

神武千龄协，欢娱万国谐。告成方历吉，名岳望禋柴。
赤壁
胡安国（宋代）

片语能令孙仲谋，气如山涌剑横秋。莫言诸葛成何事，万古忠言第一流。
题郭索集
赵文（宋代）

钩辀格磔李群玉，嵬眼澒耳樊宗师。
人生歌哭贵适意，闲倚秋江听竹枝。
谒颜鲁公祠时新筑怀忠堂云
周紫芝（宋代）

平生高目看儿童，晚喜低头拜鲁公。政恐父师千载后，未输丞鲁百年中。

投诸魑魅知何事，碎得狻猊有底功。长遣忠臣泣遗恨，谩营华屋照丰容。
荆南晚眺用刘仔肩韵
钟顺（明代）

日落晴川泊去舟，眼前风景忆曾游。青分松径山边寺，红隐枫曾驿外楼。

过雁远连孤客恨，清砧偏动异乡愁。一官牢落成何用，空有丹心恋帝州。
和林子长送藕诗韵 其二
虞俦（宋代）

冷澹论交味正长，芡盘嘉藕欲同尝。扁舟访我须闻早，莫待西风八月凉。
荷亭名清远托意数语
周权（元代）

养素任疏拙，卜亭类蜗盘。俯兹一酌池，湫隘良可叹。

谁知方寸中，而有万顷宽。天光发虚白，心湛水不澜。

彼美君子华，寓目道所存。风细晨气润，月澄夜香寒。

吸香咽沆瀣，光霁融肺肝。兴寄言莫写，念适趣自閒。

永怀爱莲翁，时复一凭栏。
鸣水驿
曾几（宋代）

一道溪流百转深，挼蓝如色佩如音。
青蔬几叶来何处，知有幽人底事寻。
过麻子湖遇逆风有作
姚勉（宋代）

自喜扁舟载月明，涉湖底事不宜轻。
象痕深没风仍顺，今日天公亦世情。
送冯驾部伯祥出守羊城
谢榛（明代）

折柳踟蹰傍御堤，长亭回首夕阳西。独看芳草初成赋，相聚浮阳又解携。

出浦棹声空外杳，隔林帆影雨中迟。三江路尽烟岚迥，百越城高牛女低。

日上火田鸣翡翠，风翻炎海跃鲸鲵。尉佗旧俗还能化，陶侃遗踪可自题。

共道抡才今代盛，遥知为郡古人齐。行春露冕青山下，父老争迎五马嘶。
冬夜读几案间杂书得六言二十首
刘克庄（宋代）

巢居吸景休粮，壁观入定放光。
三万里隔弱水，六千劫坐道场。
师吉甫探梅二首
郭印（宋代）

吏涂牛马走，未老颜色槁。
归来隐木坰，富贵轻毫杪。
前村梅树芳，点萼红犹小。
问讯疏篱边，侧听迎春鸟。
春工有先驰，一浣忧心悄。
寒梢未粘玉，攀折嫌太早。
吹香定重来，宿留严冬后。
明朝韶景妍，更不齿花柳。
定风波 淮阴侯钓台有感
董元恺（清代）

当时国土总无双。寂寂荒台卧夕阳。逐鹿追猴真善斗。

奔走。山夕提取送刘郎。

不及野鸡烹国狗。低首。妇人谋定胜齐王。生死皆由女子手。

谁咎。悔教一饭重相将。
八月八日发潭州后得绝句四十首
赵蕃（宋代）

城上青山远近横，城边草树亦相萦。
城中台殿还相倚，画手其谁为写成。
褒禅山有于湖所题宝塔二字
李繁昌（宋代）

路入乱云堆，僧房四面开。
龟泉半泥滓，龙洞已尘埃。
潄竹浑忘醉，穿花浪费才。
何人题宝塔，千载仰崔嵬。
真州杂赋
文天祥（宋代）

公卿北去共低眉，世事兴亡付不知。
不是谋归全赵璧，东南那个是男儿。
何彦徽从军辽东其父往问因寄
邓雅（元代）

令子三年戍，严君万里行。艰难俱可念，相见若为情。

辽海悲闻鹤，天河愿洗兵。尺书将远意，归马看升平。
清海军楼
方信孺（宋代）

睥睨旁围百尺楼，翚飞缥缈接云浮。
鲸波不动海山碧，弹压东南十四州。
秋日游千佛山
何深（清代）

晚烟城郭合，僧磬彻虚空。落日寒蝉径，秋山古木枫。

沙明知远火，云暗听归鸿。游赏诸天阔，拈花一笑中。
酬豆卢仓曹题库壁见示
韦应物（唐代）

掾局劳才子，新诗动洛川。运筹知决胜，聚米似论边。

宴罢常分骑，晨趋又比肩。莫嗟年鬓改，郎署定推先。
次韵乡侯计
刘克庄（宋代）

诸老皆曾接典型，鹅湖一辈亦豪英。晚持师说尤坚垒，不怕兵家会斫营。

晴色极佳宜岁事，郊行因好访民情。朝家要采风谣否，第一君侯号治平。
凤来朝
陈允平（宋代）

百媚春风面。凤箫催、绿么舞遍。玉鸾钗、半溜乌云乱。悄疑是、梦中见。

曲叹弓弯袖敛。绣芙蓉、香尘未断。买一笑、千金拚。共醉倚、画屏暖。
和杨龟山此日不再得韵
陈献章（明代）

能饥谋艺稷，冒寒思植桑。少年负奇气，万丈磨青苍。

梦寐见古人，慨然悲流光。吾道有宗主，千秋朱紫阳。

说敬不离口，示我入德方。义利分两途，析之极毫芒。

圣学信匪难，要在用心臧。善端日培养，庶免物欲戕。

道德乃膏腴，文辞固秕糠。俯仰天地间，此身何昂藏。

胡能追轶驾，但能漱馀芳。持此木钻柔，其如磐石刚。

中夜揽衣起，沉吟独徬徨。圣途万里馀，发短心苦长。

及此岁未暮，驱车适康庄。行远必自迩，育德贵含章。

迩来十六载，灭迹声利场。闭门事探讨，蜕俗如驱羊。

隐几一室内，兀兀同坐忘。那知颠沛中，此志竟莫强。

譬如济巨川，中道夺我航。顾兹一身小，所系乃纲常。

枢纽在方寸，操舍决存亡。胡为谩役役，斲丧良可伤。

愿言各努力，大海终回狂。
泊舟江浒
汪棨（清代）

沽得新丰酒，来停京口桡。江声寒挟雨，人语晓乘潮。

地控南徐险，山连北固遥。扬舲待明发，泼眼又金焦。
颂一百则 其十五
释重显（宋代）

倒一说，分一节，同死同生为君决。八万四千非凤毛，三十三人入虎穴。

别别，扰扰匆匆水里月。
秉元以按田至村落有诗次其韵
沈与求（宋代）

竹户连村闭，官何此榜舟。蒿莱半残垄，风露溢清愁。

试为歌田畯，那知饯蓐收。老盆如见领，应作小迟留。
闻邻家理筝
徐安贞（唐代）

北斗横天夜欲阑，愁人倚月思无端。忽闻画阁秦筝逸，

知是邻家赵女弹。曲成虚忆青蛾敛，调急遥怜玉指寒。

银锁重关听未辟，不如眠去梦中看。
送封州方法曹
刘克庄（宋代）

地远无迎吏，州城若个边。
宁甘茅屋粥，勿饮石门泉。
旋橐挑诗卷，家书托客船。
安知二千石，不荐议曹贤。
偈颂二百零五首
释正觉（宋代）

蛇钻不入，鸟飞不度，
我道人人在里许。三更明月下西山，
一阵清霜脱寒树。
古断肠曲三十首 其二十
周端臣（宋代）

玉纤无力怯梳头，镜里容颜见自羞。一阵落红帘外雨，十分春是十分愁。
浔阳三题。庐山桂
白居易（唐代）

偃蹇月中桂，结根依青天。天风绕月起，吹子下人间。

飘零委何处，乃落匡庐山。生为石上桂，叶如翦碧鲜。

枝干日长大，根荄日牢坚。不归天上月，空老山中年。

庐山去咸阳，道里三四千。无人为移植，得入上林园。

不及红花树，长栽温室前。
效谢宣城体呈同事
韦骧（宋代）

秋风鼓长松，声来何飕飕。众鸟相与还，山椒落景收。

吏冗得所隙，笑傲偕优游。虽无杯中物，亦足忘余忧。
送挽监簿游子正诗
度正（宋代）

早年驰伟誉，晚岁奋奇才。
奔走千官冗，经纶万虑开。
忠谋扶日上，切谏挽天回。
大厦方如许，云何柱石摧。
颂古
释道颜（宋代）

胡乱三十年，不少盐与酱。
江西马大师，南岳让和尚。